Nul salarisverhoging vir politiciDie parlement tydens die 2020-staatsrede (Foto: Jairus Mmutle/GCIS) Die parlement se portefeuljekomitee oor justisie het Woensdagoggend die aanbeveling van pres. Cyril Ramaphosa en die kommissie vir die vergoeding van openbare ampsbekleërs goedgekeur dat hoëvlak-politici vanjaar geen salarisverhogings ontvang nie. Die kommissie staan onder leiding van regter MM Leeuw en het geen skakeling met die regering nie, maar neem wel advies aan van leidende ekonome, arbeidsmaatskappye en instansies soos die Buro vir Ekonomiese Ondersoek aan die Universiteit Stellenbosch. Die president, adjunkpresident, kabinetslede, parlementslede en lede van provinsiale wetgewers kry geen verhoging vanjaar nie weens die land se uitdagende geldelike situasie. Dit beteken Ramaphosa se salaris bly op R3,109 miljoen per jaar. Adjunkpres. David Mabuza en die speaker van die Nasionale Vergadering, Thandi Modise, word elk R2,825 miljoen per jaar betaal en hoofregter Mogoeng Mogoeng R2,896 miljoen. ŉ Parlementslid kry R1,15 miljoen per jaar, en ‘n lid van ‘n provinsiale wetgewer R1,11 miljoen per jaar. Vir ander openbare ampsbekleërs (wat nie politici is nie) is die salarisverhoging op 3% vasgestel vir diegene wat meer as R1,5 miljoen per jaar verdien, en 4% vir diegene wat minder as R1,5 miljoen per jaar verdien.